

**Előterjesztés**

**az „Egri Tehetségek az Olimpiára” Közalapítvány megszüntetésére**

**Tisztelt Közgyűlés!**

Eger Megyei Jogú Város Önkormányzatának Közgyűlése 2002. évben hozta létre az **„Egri Tehetségek az Olimpiára” Közalapítványt** (a továbbiakban: Alapítvány).

Az Alapítvány alapításkori célja azon fiatal egri sportolók támogatása, akik eséllyel pályázhatnak olimpiai részvételre, továbbá olyan sporttevékenység támogatása, amely feladat ellátásáról a Magyarország helyi önkormányzatairól szóló 2011. évi CLXXXIX. törvény (Mötv.) 13. § (1) bekezdése 15. pontja szerint a helyi önkormányzatnak kell gondoskodnia.

Az Alapítvány céljainak megvalósítását adomány gyűjtéssel, céljával kapcsolatos kiadványok kiadásának, készítésének támogatásával kívánta előmozdítani.

Az Alapítvány induló vagyona az Önkormányzat által biztosított 1.000.000 Ft volt, majd 2006. évben a Philip Morris Magyarország Cigaretta Kereskedelmi Kft. által ingyenesen ajándékozott Eger belterület 4486/2 hrsz-ú, „kivett sporttelep” megnevezésű, 1879 m2 térmértékű ingatlan került a tulajdonába (Dr. Nagy János utcai salakos sportpálya). A sporttelep 2006. decemberétől az Eszterházy Károly Főiskola Gyakorló Általános Iskola, Középiskola és Alapfokú Művészeti Oktatási Intézmény ingyenes használatában volt, az ingatlan 2018. március 26. napján az Eszterházy Károly Egyetem részére történt értékesítéséig. Jelenleg ez a vételár képezi az Alapítvány vagyonát, bankszámlájának egyenlege 2024. 10.31-én: **21.076.803 Ft.**

A Közgyűlés a 203/2020. (VII.30.) számú határozatával új kuratóriumot választott az Alapítvány élére (kuratórium elnöke: Mirkóczki Ádám, tagjai: Spisák György, Harmati Péter, Bárány Attila és Tömör-Tones Zsolt Ede), ezért került sor az Alapítvány alapító okiratának módosítására legutóbb 2020. július 31. napjával.

Megállapítható, hogy az Alapítvány céljai megvalósítása érdekében sem az ezt megelőző években, sem azóta ténylegesen tevékenységet nem folytatott, az alapító okiratban, valamint a jogszabályban előírt kötelezettségét nem teljesítette. Így különösen nem tett eleget az Alapítvány az Alapító felé a közalapítvány működésével kapcsolatos évenkénti beszámolási kötelezettségének.

A 2006. évi LXV. törvény 1. § (2) bekezdése e) pontja az alábbiakat írja elő: *A közalapítvány alapító okiratban megjelölt ügyvezető szerve a közalapítvány működéséről az alapítónak évente beszámolni és gazdálkodásának legfontosabb adatait nyilvánosságra hozni köteles.*

Álláspontom szerint ilyen tények ismeretében a Közalapítvány jelenlegi formában történő működése, fenntartása nem javasolt, illetve **a közfeladat ellátásának biztosítása más módon hatékonyabban és a közpénzekkel való gazdálkodás jogszabályi kívánalmainak is megfelelőbben, átláthatóbban biztosítható.**

**A közalapítványra vonatkozó egyes szabályokat** az államháztartásról szóló 1992. évi XXXVIII. törvény és egyes kapcsolódó törvények módosításáról szóló **2006. évi LXV. törvény** tartalmazza. Miután e törvény hatályon kívül helyezte a korábbi Ptk. közalapítványokra vonatkozó rendelkezéseit, a közalapítványokra vonatkozó rendelkezések e jogszabályban kerültek szabályozásra.

Ennek megfelelően az Alapító az Alapítvány megszüntetését a 2006. évi LXV. törvény 1. § (4) bekezdése alapján kezdeményezheti.

Ennek értelmében: *A közalapítványt – az alapítványra vonatkozó rendelkezéseken túlmenően – a bíróság nemperes eljárásban akkor is megszünteti, ha az alapító ezt arra hivatkozással kéri, hogy* ***a közfeladat ellátásának biztosítása más módon vagy más szervezeti keretben hatékonyabban megvalósítható.***

Az Mötv. 13. § (1) bekezdése 15. pontja értelmében a **sport, ifjúsági ügyek** a kötelezően ellátandó önkormányzati feladatok körébe tartoznak, amelyeket az Önkormányzat részben a Polgármesteri Hivatala, részben pedig költségvetési szerve útján jelenleg is ellát.

A 2006. évi LXV. törvény 1. § (5) bekezdése rendelkezik arról is, hogy *„a közalapítvány megszűnése esetén az alapító köteles a megszűnt közalapítvány vagyonát –* ***a hitelezők kielégítése után – a megszűnt közalapítvány céljához hasonló célra fordítani, és erről a nyilvánosságot megfelelően tájékoztatni”.***

A Közalapítvány alapító okiratának V. fejezete d) pontja az Alapítvány jogutód nélküli megszűnése esetére hasonlóan rendelkezik a fennmaradó vagyonról: *a vagyonnak a hitelezői igények kielégítése után fennmaradó része az alapítót illeti meg, aki azt köteles a megszűnt alapítvány céljához hasonló célra fordítani.*

A fenti kötelező önkormányzati feladatok ellátásához a Közalapítvány működése a továbbiakban nem szükséges, a feladatellátás az önkormányzati szervezetrendszer keretein belül jelenleg ennél hatékonyabban ellátható. A Polgármesteri Hivatal szakirodájának sporttal kapcsolatos feladatai széleskörűek. Továbbá az Önkormányzatnál csapódik le legjobban, hogy milyen konkrét szükségletek merülnek fel az adott közfeladatok kapcsán és így hatékonyabb lesz a megszűnést követően az alapítót megillető pénzeszköz célra rendelt felhasználása is.

**Kérem a Tisztelt Közgyűlést, hogy támogassa a határozati javaslatban foglaltakat.**

Eger, 2024. november 06.

**Vágner Ákos**

polgármester

**Határozati javaslat:**

1. Eger Megyei Jogú Város Önkormányzatának Közgyűlése, mint alapító megállapítja, hogy az „Egri Tehetségek az Olimpiára” Közalapítvány (a továbbiakban: Közalapítvány; székhelye: 3300 Eger, Dobó István tér 2., az Egri Törvényszék által 10-01-0000848 nyilvántartási számon nyilvántartásba véve, adószáma: 18585650-1-10) az alapító okiratban megfogalmazott célok tekintetében több mint három éve nem folytat tevékenységet, továbbá nem tett eleget a közalapítvány működésével kapcsolatos évenkénti beszámolási kötelezettségének, ezért a közalapítványt tovább működtetni nem kívánja. Az alapító az államháztartásról szóló 1992. évi XXXVIII. törvény és egyes kapcsolódó törvények módosításáról szóló 2006. évi LXV. törvény 1. § (4) bekezdése alapján kezdeményezi a Közalapítvány megszüntetését, arra is tekintettel, hogy a Közalapítvány alapító okiratában nevesített, a Magyarország helyi önkormányzatairól szóló 2011. évi CLXXXIX. törvény 13. § (1) bekezdésének 15. pontja szerint közfeladatot Eger Megyei Jogú Város Önkormányzata jelenleg is ellátja részben az Eger Megyei Jogú Város Polgármesteri Hivatala, részben pedig más költségvetési szerve útján, ezért a közfeladat a továbbiakban a közalapítványon kívüli más szervezeti keretek között hatékonyabban ellátható.
2. Eger Megyei Jogú Város Önkormányzatának Közgyűlése felhatalmazza a Polgármestert, hogy az Alapító nevében kérelmezze az Egri Törvényszéknél a Közalapítvány megszüntetését és a nyilvántartásból való törlését. Egyben felhatalmazza a Polgármestert, hogy az eljárás során szükséges jognyilatkozatokat megtegye, valamint a szükséges dokumentumokat aláírja.
3. Eger Megyei Jogú Város Önkormányzatának Közgyűlése egyet ért azzal, hogy a megszűnt Közalapítvány feladatait Eger Megyei Jogú Város Önkormányzata az Eger Megyei Jogú Város Polgármesteri Hivatala útján lássa el a jövőben, a fel nem használt és az alapító részére visszaszármaztatott közalapítványi vagyont elkülönített módon kezelje, azt a közalapítvány alapító okiratában megfogalmazott célokra fordítsa és arról a költségvetés teljesüléséről szóló éves beszámolóval egyidejűleg beszámoljon Eger Megyei Jogú Város Önkormányzatának Közgyűlése felé.

Felelős: Vágner Ákos polgármester megbízásából

Dr. Barta Viktor jegyző és

Dr. Nagy-Holló Eszter a Jogi és Hatósági Iroda vezetője, továbbá Vincze Adrienn a Gazdasági Iroda vezetője

Határidő: - a közalapítvány megszüntetésének kezdeményezésére 2024. december 31.;

* az elkülönített módon történő pénzkezelésre a bírósági eljárás jogerős befejezését követően folyamatosan;
* a pénzeszközök felhasználásáról történő beszámolásra a költségvetés teljesüléséről szóló éves beszámolóval egyidejűleg.